b'\n_START_ARTICLE_\nHala Tivoli\n_START_SECTION_\nZgodovina\n_START_PARAGRAPH_\nHalo, ki le\xc5\xbei na robu istoimenskega parka Tivoli, sta zasnovala arhitekta Marjan Bo\xc5\xbei\xc4\x8d in Stanko Bloudek (v drevoredu pred objektom stoji njegov doprsni kip), zgradili pa so jo med novembrom 1963 in marcem 1965. Prvi gost je bil sloviti ameri\xc5\xa1ki jazzovski glasbenik Louis Armstrong, ki je nastopil pred pribli\xc5\xbeno 6000 poslu\xc5\xa1alci. Rekordno \xc5\xa1tevilo obiskovalcev je velika dvorana dosegla leta 1986 na koncertu britanske skupine Dire Straits, ki si ga ogledalo kar 8000 poslu\xc5\xa1alcev (po nepreverljivih podatkih je \xc5\xa1tevilo poslu\xc5\xa1alcev morda presegel koncert skupine Boney M leta 1978 ). Poleg omenjenih so v dvorani Tivoli gostovala \xc5\xa1e mnoga znana imena iz sveta glasbe, med njimi Anahi, B.B. King, Ike & Tina Turner, Burning Spear (1987), Joe Cocker, Bob Dylan, Iggy Pop, Eros Ramazzoti, David Bowie, Anastacia, Bryan Adams, Sting, Svetlana Ra\xc5\xbenatovi\xc4\x87  ter skupine The Queen, The Cure, 2x razprodani Spandau Ballet, The Dubliners, Mot\xc3\xb6rhead, Iron Maiden, Rammstein, Deep Purple, Nirvana, Magic of the Dance, Lord of the Dance, Jean Michel Jarre, Il Divo, Pink, RBD, 50 Cent, Billy Idol, Mungo Jerry, Human League, Ray Charles in  Eddy Grant. V Hali tivoli se je odvijal tudi finale slovenskega \xc5\xa1ova Slovenija ima talent._NEWLINE_V dvorani Tivoli so se zvrstila tudi mnoga svetovna prvenstva: 1965 v namiznem tenisu, 1966 v hokeju na ledu skupine A, 1969, 1974, 1991, 1998, 2007 in 2010 v hokeju na ledu skupine B oz. 1. divizije, 1970 v ko\xc5\xa1arki, v umetnostnem drsanju in v gimnastiki, 1982 v dvigovanju ute\xc5\xbei, 1984 v kegljanju in 1993 v hokeju na ledu skupine C. Leta 2010 je ponovno gostila Svetovno prvenstvo v hokeju na ledu skupine B._NEWLINE_Na svetovnem prvenstvu v gimnastiki (1970) so jugoslovansko vrsto sestavljali sami Slovenci, zlato medaljo na konju z ro\xc4\x8daji je pritelovadil Miroslav Cerar. Istega leta pa je na svetovnem prvenstvu v ko\xc5\xa1arki jugoslovanska ko\xc5\xa1arkarska reprezentanca presenetljivo osvojila zlato medaljo. 23. maja 1970 se je tako na tekmo med Jugoslavijo in ZDA v dvorano Tivoli natrpalo rekordnih 14 tiso\xc4\x8d ljudi. \xc4\x8clan ekipe je bil tudi Ivo Daneu, ki je z zadnjim metom Jugoslaviji zagotovil naslov svetovnih prvakov.'